Skok oor dood van Tsjad se president | Netwerk24
Skok oor dood van Tsjad se president
Pres. Cyril Ramaphosa het sy kommer oor die geweld in Tsjad uitgespreek nadat die land se president in 'n geveg met rebelle noodlottig gewond is.
Pres. Idriss Déby (68) van Tsjad, is Dinsdag dood nadat hy gewond is terwyl hy sy soldate vanuit die voorste linie teen rebelle gelei het.
LEES OOK: Tsjad se president sterf in gevegte met rebelle
Ramaphosa sê in 'n verklaring 'n onmiddellike staking in geweld is nodig om stabiliteit en vrede in Tsjad te bewerkstellig, asook om konflik op die vasteland te beëindig.
"Ons veroordeel die geweld wat soveel lewens geëis het, ook dié van president Déby, ten sterkste. Ons vra vir kalmte en 'n staking van gevegte," sê Ramaphosa.
Hy het ook namens Suid-Afrika sy medelye aan Déby se familie, die Tsjad-regering en die land se mense uitgespreek.
Netwerk24 het vroeër berig 'n oorgangsraad van militêre offisiere het Mahamat Kaka, ook bekend as Mahamat Idriss Déby Itno, Déby se seun, as tussentydse president aangestel.
Mahamat Idriss Déby Itno, seun van Tsjad se pres. Idriss Déby, is as tussentydse president aangestel nadat sy pa in 'n geveg met rebelle noodlottig gewond is. Foto: Reuters